钦定古今图书集成/理学汇编/学行典/第205卷 > 朱文林
## 钦定古今图书集成/理学汇编/学行典/第205卷 > 朱文林

按《桐城县志》：“朱文林，字士先，甫六岁丧父，衰麻哀恸，
如达礼者。家贫，栉发为艺，竭力养母。母病思鱼，市无
鱼，文林祷水，投竿即得。有姊寡且盲，母念之，迎归与
母同寝食。姊卒，具棺衾营葬。母病笃，文林潜祷天地，
刲乳下肉一脔，密和汤以进，母遂愈。邑令谢公炯表
之曰‘纯孝。母卒，葬西山，庐墓侧，依树结苫，豺虎闲来
不为惧’。”哀声达于行道，乡人感动，馈壶餐者趾相错。
郡邑长吏及乡绅并为文以祭其母，文林竟以哀毁
卒墓所。